text: Sønderjyske sled og slæbte for kvartfinalesejr: Se billederne
  07 marts 2014 kl. 21.15
  Efter 66 målløse minutter sikrede Sønderjyskes Cory Quirk en 1-0-sejr over Esbjerg i den første kvartfinale.
  Ishockeyligaens grundspilsvindere, Sønderjyske, havde overraskende store problemer med at vinde 1-0 hjemme over lokalrivalerne Esbjerg i den første DM-kvartfinale.
  Det var ellers ventet, at hjemmeholdet uden større besvær ville sejre over Esbjerg, som sønderjyderne normalt har godt styr på.
  Men efter de første tre perioder var de 3352 ishockeyfans i Vojens endnu ikke blevet budt på et mål, og så måtte kampen ud i overtid.
  Og efter 66 minutters spil kom forløsningen endelig for værterne, da Sønderjyskes Cory Quirk sendte pucken i nettet til endeløs jubel for hjemmeholdets fans.
  De øvrige tre kvartfinaleopgør bød alle på forholdsvis sikre hjemmesejre.
  Herning vandt hjemme med 5-1 over Herlev. Værterne havde allerede efter 2 minutter og 15 sekunders spil bragt sig på 3-0, og derfra var det kun et spørgsmål om sejrens størrelse.
  Frederikshavn vandt næsten lige så overbevisende i deres første kvartfinaleopgør hjemme mod Odense. 5-1 lød nordjydernes sejr på.
  Og endeligt vandt Aalborg med 3-1 hjemme over Rødovre. Mark Cutcheon, Victor Öhman og Alex Leavitt scorede aalborgensernes mål, mens Rødovres Mikkel Højbjerg reducerede for sjællænderne i tredje periode.
  Der spilles bedst af syv i kvartfinaleserien.
  